CELEX: 32020D1653
Language: sk
Date: 2020-11-06 00:00:00
Title: Vykonávacie rozhodnutie Komisie (EÚ) 2020/1653 zo 6. novembra 2020, ktorým sa ukončuje antisubvenčné konanie týkajúce sa dovozu určitých plechov a zvitkov z nehrdzavejúcej ocele valcovaných za tepla s pôvodom v Čínskej ľudovej republike a Indonézii

9.11.2020   
               
               
                  SK
               
               
                  Úradný vestník Európskej únie
               
               
                  L 372/50
               
            
         VYKONÁVACIE ROZHODNUTIE KOMISIE (EÚ) 2020/1653
         zo 6. novembra 2020,
         ktorým sa ukončuje antisubvenčné konanie týkajúce sa dovozu určitých plechov a zvitkov z nehrdzavejúcej ocele valcovaných za tepla s pôvodom v Čínskej ľudovej republike a Indonézii
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1037 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (1), a najmä na jeho článok 14 ods. 1,
         keďže:
         1.   POSTUP
         
         
                     (1)
                  
                  
                     Dňa 10. októbra 2019 Európska komisia (ďalej len „Komisia“) začala antisubvenčné prešetrovanie týkajúce sa dovozu určitých plechov a zvitkov z nehrdzavejúcej ocele valcovaných za tepla (ďalej len „prešetrovaný výrobok“) s pôvodom v Čínskej ľudovej republike a Indonézii do Únie. Komisia uverejnila oznámenie o začatí konania v Úradnom vestníku Európskej únie (2).
                  
               
                     (2)
                  
                  
                     Prešetrovaným výrobkom sú ploché valcované výrobky z nehrdzavejúcej ocele, tiež vo zvitkoch (vrátane výrobkov rezaných na dĺžku a úzkych pásov), po valcovaní za tepla už ďalej neupravené, s vylúčením výrobkov nie vo zvitkoch, so šírkou 600 mm alebo väčšou a s hrúbkou presahujúcou 10 mm, s pôvodom v Čínskej ľudovej republike a Indonézii.
                  
               
                     (3)
                  
                  
                     Prešetrovanie sa začalo na základe podnetu, ktorý podalo Európske združenie oceliarskeho priemyslu (ďalej len „Eurofer“ alebo „navrhovateľ“) v mene štyroch výrobcov z Únie zastupujúcich celkovú výrobu prešetrovaného výrobku v Únii. Podnet obsahoval dostatočné dôkazy o existencii subvencovania a výslednej ujme na odôvodnenie začatia prešetrovania.
                  
               
                     (4)
                  
                  
                     V oznámení o začatí konania Komisia vyzvala zainteresované strany, aby sa na ňu obrátili s cieľom zúčastniť sa na prešetrovaní. Komisia okrem toho osobitne informovala navrhovateľov, ostatných známych výrobcov z Únie, známych vyvážajúcich výrobcov a čínske orgány, známych dovozcov, dodávateľov a používateľov, obchodníkov, ako aj združenia, o ktorých je známe, že sa ich začatie prešetrovania týka, a vyzvala ich, aby sa na ňom zúčastnili.
                  
               
                     (5)
                  
                  
                     Všetky zainteresované strany mali možnosť predložiť pripomienky k začatiu prešetrovania a požiadať o vypočutie pred Komisiou a/alebo úradníkom pre vypočutie v obchodných konaniach v lehote stanovenej v oznámení o začatí konania.
                  
               2.   SPÄŤVZATIE PODNETU A UKONČENIE KONANIA
         
         
                     (6)
                  
                  
                     Navrhovateľ informoval 18. septembra 2020 Komisiu o tom, že svoj podnet berie späť.
                  
               
                     (7)
                  
                  
                     Podľa článku 14 ods. 1 nariadenia (EÚ) 2016/1037 možno konanie ukončiť, ak bol podnet vzatý späť, okrem prípadu, keby takéto ukončenie nebolo v záujme Únie.
                  
               
                     (8)
                  
                  
                     Pri prešetrovaní nevyšli najavo žiadne skutočnosti svedčiace o tom, že by pokračovanie prešetrovania veci bolo v záujme Únie.
                  
               
                     (9)
                  
                  
                     Komisia preto skonštatovala, že antisubvenčné konanie týkajúce sa dovozu určitých plechov a zvitkov z nehrdzavejúcej ocele valcovaných za tepla s pôvodom v Čínskej ľudovej republike a Indonézii do Únie by sa malo ukončiť bez uloženia opatrení.
                  
               
                     (10)
                  
                  
                     Zainteresované strany boli zodpovedajúcim spôsobom informované a mali možnosť predložiť pripomienky. Vláda Indonézie uviedla, že plne súhlasí so závermi Komisie. Neboli doručené žiadne ďalšie pripomienky.
                  
               
                     (11)
                  
                  
                     Rozhodnutie je v súlade so stanoviskom výboru zriadeného článkom 25 ods. 1 nariadenia (EÚ) 2016/1037,
                  
               PRIJALA TOTO ROZHODNUTIE:
         
            Článok 1
            Antisubvenčné konanie týkajúce sa dovozu plochých valcovaných výrobkov z nehrdzavejúcej ocele, tiež vo zvitkoch (vrátane výrobkov rezaných na dĺžku a úzkych pásov), po valcovaní za tepla už ďalej neupravené, a s výnimkou výrobkov nie vo zvitkoch, so šírkou 600 mm alebo väčšou a s hrúbkou presahujúcou 10 mm, v súčasnosti patriacich pod kódy HS 7219 11, 7219 12, 7219 13, 7219 14, 7219 22, 7219 23, 7219 24, 7220 11 a 7220 12, s pôvodom v Čínskej ľudovej republike a Indonézii, do Únie, sa ukončuje.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 6. novembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 176, 30.6.2016, s. 55.
         
            (2)  Oznámenie o začatí antisubvenčného konania týkajúceho sa dovozu určitých plechov a zvitkov z nehrdzavejúcej ocele valcovaných za tepla s pôvodom v Čínskej ľudovej republike a Indonézii (Ú. v. EÚ C 342, 10.10.2019, s. 18).